(62)

Taotluses esitati näiteid elementidest, mis osutavad alusmääruse artikli 2 lõike 6a punkti b esimeses kuni kuuendas taandes loetletud moonutustele. Viidates eelkõige komisjoni varasematele terasesektorit käsitlevatele uurimistele, aruandele, kolmandate riikide ametiasutuste (USTR) ja muude institutsioonide (IMF) aruannetele, väitis taotluse esitaja järgmist. — Märkimisväärset osa külmvaltsitud lehtterastoodete turust teenindavad ettevõtted, mis tegutsevad HRV ametiasutuste omandis, nende kontrolli või poliitilise järelevalve all või juhendite kohaselt, võttes eelkõige arvesse HKP mõju nii era- kui ka riigi omanduses olevatele ettevõtetele HKP liikmete ettevõtetesse ametisse nimetamise kaudu ning arvestades riigi ja HKP ametikohtade süstemaatilist segunemist. Lisaks märkis taotluse esitaja, et kuigi terasesektoris jaguneb tootmine ja tootmisvõimsus eraettevõtete ja riigi omanduses olevate ettevõtete vahel ligikaudu pooleks, on viiest suurimast terasetootjast neli riigi omanduses olevad ettevõtted, sealhulgas maailma suuruselt teine toorterase tootja Baowu, mis on täielikult riigi omandis ja järgib täpselt Hiina valitsuse terasepoliitikat. Selle seose kohta märkis taotluse esitaja, et Hiina valitsus on viinud ellu kava koondada 2025. aastaks 70 % raua- ja terasetootmisest kümnesse juhtivasse ettevõttesse, mis mõjutab ka külmvaltsitud lehtterastoodete tööstust, näiteks sellega, et 2019. aastal omandas Baowu külmvaltsitud lehtterastoodete tootja Maanshan Iron & Steel. — Riik on esindatud ettevõtetes viisil, mis võimaldab tal mõjutada hindu või kulusid, eelkõige regulatiivse ja juhtimiskontrolli tegemisega riigi omanduses olevate ettevõtete üle, samuti HKP rolli suurendamisega nii riigi omanduses olevates kui ka eraettevõtetes, kellel on viimastel aastatel tungivalt soovitatud jätta oluliste otsuste tegemine HKP-le. Lisaks osutas taotluse esitaja isikulistele kattumistele riigi kontrolli all olevas CISA ühenduses ja suurimas erasektori terasetootjas Shagangi kontsernis, samuti riigi esindatusele varustava sektori ettevõtetes, millele seatud eesmärgid toovad kaasa ebaharilikult väikesed kulud terasetööstuses. — Avalik poliitika või riigi meetmed tagavad omamaiste tarnijate sooduskohtlemise või mõjutavad vabaturujõude muul viisil, arvestades eelkõige planeerimissüsteemi, mille kaudu suunatakse vahendeid valitud tootmisharudesse, näiteks terasesektorisse. Taotluse esitaja tõi näiteks tsitaadi terasetööstuse 14. viisaastakukava kavandist, milles korratakse, kui tähtis on see sektor Hiina majanduse jaoks, ning viitas ka muudele planeerimis- ja strateegilistele dokumentidele, milles nähakse ette toetada terasesektorit, näiteks tegevuskava „Made in China 2025“. Lisaks viitas taotluse esitaja muudele vabaturujõude mõjutavatele avaliku poliitika suundadele, näiteks Hiina valitsus, kes juhib toorainehindu mitme meetme abil, nagu ekspordikvoodid, ekspordilitsentsi nõuded, eksporditollimaksud või käibemaksutagastused energiahindade diferentseerimise kaudu. Lisaks kirjeldatakse taotluses stiimuleid, mida Hiina ametiasutused pakuvad terasetootjatele, kes osalevad majandusvööndi ja maanteede algatuses „Belt and Road“, mille eesmärk on edendada Hiina ettevõtete kohalolekut välisturgudel. — Pankroti-, äriühingu- või asjaõiguse puudumine, selle diskrimineeriv kohaldamine või selle ebapiisav täitmise tagamine toovad kaasa suure hulga nn zombie-ettevõtete ellujäämise, mis aitab kaasa kasutamata tootmisvõimsuse püsimisele, mis on eriti tuntav terasesektoris ning mõjutab Hiina finantssektorit ja laenuturge. Taotluse esitaja juhtis tähelepanu ka sellele, et kuna Hiinas ei ole eraomandis olevat maad, sekkub Hiina riik terasesektori maakasutusse, nagu komisjon on juba varasemates uurimistes kindlaks teinud (27). — Palgakulud on moonutatud, kuna puuduvad vabad läbirääkimised ja ainus õiguslikult tunnustatud ametiühing ACFTU allub HKP juhtimisele. Taotluse esitaja märkis ka, et Hiina ei ole mitut ILO põhikonventsiooni ikka veel ratifitseerinud ja et Hiina tööjõudu mõjutab leibkondade registreerimise süsteem. — Rahastamisvahendeid annavad asutused, kes viivad ellu avaliku poliitika eesmärke või ei tegutse muul viisil riigist sõltumatult, kuna ülekaalus on riigi omanduses olevad ja riigi kontrollitavad pangad, kus riik ja HKP mõjutavad personali puudutavaid ja äriotsuseid, ning mis joonduvad riigi tööstuspoliitiliste eesmärkide järgi. Taotluse kohaselt saavad Hiina külmvaltsitud lehtterastoodete tootjad nendelt pankadelt suurtes summades soodustingimustel laenu. Taotluse esitaja juhtis tähelepanu asjaolule, et ka erapangad peavad oma äritegevuses riikliku poliitikaga arvestama. Sarnaselt pangandussektori moonutustega kirjeldatakse taotluses valitsusega seotud osalejate valitsevat rolli võlakirjaturul ning riigi omanduses olevate reitinguagentuuride või tugeva riigipoolse mõju all olevate eraagentuuride moonutavat rolli, millega avatakse võimalus rahastada soodustatud tootmisharusid soodsamate intressimääradega kui need, mis oleksid kättesaadavad turupõhimõtete kohaselt toimivatel finantsturgudel.